Joseph H. Albers

**Joseph H. Albers** (født 18. mars 1891 i Cincinnati i Ohio i USA, død 1. desember 1965 i Lansing i Michigan) var en amerikansk katolsk prelat. Albers var den første biskop av det nyskapte bispedømme Lansing i Michigan i fra 1937 og til sin død i 1965. Han var hjelpebiskop i erkebispedømmet Cincinnati fra 1929 til 1937.

Albers mottok en *[[Silver Star]]* for sin tjeneste som amerikansk feltprest i Frankrike under første verdenskrig, da han ble både såret flere ganger og utsatt for stridsgass.

## Liv og virke
### Bakgrunn
Joseph Albers ble utdannet ved *St. Francis Xavier College* og *Mount St. Mary College*, begge i Cincinnati.

### Prester
Albers ble presteviet for erkebispedømmet Cincinnati av erkebiskop Henry Moeller den 17. juni 1916. Deretter var han kapellan i *Old St. Mary's Parish* i Cincinnati.

Etter utbruddet av første verdenskrig sluttet Albers seg til *US Army Chaplain Corps* og ble gitt offisersrang den 1. juni 1918. Han tjenestegjorde i infanteriet i Frankrike, og så kamp i kampene i Argonnerskogen, Chateau Thierry og St. Mihiel. Albers ble såret tre ganger i kamp og ble offer for et giftgassangrep. Han ble dekorert og mottok *Silver Star*.

Etter å ha blitt utskrevet fra hæren i 1919, returnerte Albers til Cincinnati. Han ble snart assisterende kansler og assistent for erkebiskopen. I 1925 ble Alberts utnevnt til kansler. Albers studerte kanonisk rett ved Det pavelige romerske atheneum Sankt Apollonaris i Roma i to år, og mottok doktorgraden i kanonisk rett. Vel tilbake i Cincinnati gjenopptok Albers stillingen som kansler.

### Hjelpebiskop i Cincinnati
Den 16. desember 1929 utnevnte pave Pius XI Albers til titulærbiskop av *Lunda* og til hjelpebiskop i erkebispedømmet Cincinnati. Han ble bispeviet av erkebiskop John Timothy McNicholas O.P. ved *Saint Peter in Chains-katedralen* i Cincinnati den 27. desember 1929. De medkonsekrerende var biskop Francis William Howard av Covington i Kentucky og biskop Francis Joseph Beckman i Lincoln i Nebraska.

### Biskop av Lansing
Den 26. mai 1937 utnevnte pave Pius XI Alberts til den første biskop av bispedømmet Lansing. Han ble innsatt i embedet den 4. august 1937 av erkebiskop John Timothy McNicholas, O.P. I januar 1938 ble prestegården ved *St. Mary Cathedral* rammet av en en alvorlig brann. Albers, som fortsatt led av lunger svekket av giftgass i første verdenskrig, kollapset på stedet og ble reddet av brannmenn. I 1940 flyttet Albers inn i *Meadowvue* i Eaton Rapids i Michigan, som ble hans biskoppelige bosted.

Under Albers bispetid etablerte bispedømmet 38 nye menigheter, 42 barneskoler og to videregående skoler. Dette ga Albers tilnavnet «The Builder». Albers hadde en særlig hengivenhet til St. Josef; et av de nye sognene ble oppkalt etter ham. Den 1. august 1954 var det oppstart for bispedømmets nyhetsbrev *Catholic Weekly*, og Albers var medvirkende til oppstarten. Den 11. oktober 1962 deltok Albers på åpningssesjonen til Det andre Vatikankonsil.

### Emeritering
Den 7. oktober 1964 innvilget pave Paul VI Albers' tidlige pensjonering som biskop av bispedømmet Lansing på grunn av dårlig helse. Han ble etterfulgt av biskop Alexander M. Zaleski.

Joseph Albers døde i Lansing 1. desember 1965, 74 år gammel. Han ble gravlagt på St. Joseph's Catholic Cemetery i Lansing.

## Episkopalgenealogi
Hans episkopalgenealogi er:
* Kardinal Scipione Rebiba (1504–1577) 
* Kardinal Giulio Antonio Santori (1532–1602) * bispeviet 1566
* Kardinal Girolamo Bernerio (1540–1611) *1586
* Erkebiskop Galeazzo Sanvitale (1566–1622) *1604
* Kardinal Ludovico Ludovisi  (1595–1632) *1621
* Kardinal Luigi Caetani (1595–1642) *1622
* Kardinal Ulderico Carpegna (1595–1679) *1630
* Kardinal Paluzzo Paluzzi Altieri degli Albertoni (1623–1698) *1666
* Pave Benedikt XIII (1649–1730) *1675
* Pave Benedikt XIV (1675–1758) *1724
* Pave Klemens XIII (1693–1769) *1743
* Kardinal Alessandro Mattei (1744–1820) *1767
* Kardinal Pietro Francesco Galleffi (1770–1837) *1819
* Kardinal Giacomo Filippo Fransoni (1775–1856) *1822
* Kardinal Carlo Sacconi (1808–1889) *1851
* Kardinal Edward Henry Howard of Norfolk (1829–1892) *1872
* Kardinal Mariano Rampolla del Tindaro (1843–1913) *1882
* Kardinal Rafael Merry del Val y Zulueta (1865–1930) *1900
* Kardinal Tommaso Pio Boggiani (1863-1942) *1912
* Erkebiskop John Timothy McNicholas, O.P.  (1877-1950) *1918
* Biskop *Joseph H. Albers* (1891-1965) *1929

## Referanser